kanin Rashidi Yekini ya rasu
By aliyukwaifa@dailytrust.com | Publish Date: May 11 2018 3:00AM
Marigayi Akeem da lokacin da yake tura baro
kanin marigayi Rashidi Yakeni mai suna Akeem ya rasu.
Memba a Hukumar kula da shirya kwallon kafa ta Jihar Kwara Alhaji Wasiu Lawal ne ya shaida wa Kamfanin Dillancin Labarai (NAN) rasuwar Akeem.
Ya ce Akeem ya rasu ne a ranar Asabar 5 ga watan Mayun wannan shekara a Unguwar Ijagbo da ke Jihar Kwara bayan ya yi fama da gajeruwar rashin lafiya inda tuni aka yi jana’izarsa kamar yadda addinin Musulunci ya tanadar.
Alhaji Wasi’u Lawal ya kara da cewa, kafin rasuwar marigayin ya yi korafin ko’ina a jikinsa yana masa ciwo kuma yana fama da maleriya da hakan ta sa aka garzaya da shi asibiti inda ya rasu a ranar Asabar da ta gabata.
Marigayin ya rasu ne ya bar mata biyu da ’ya’ya biyu da kuma mahaifiyarsa.
A ranar Talatar da ta gabata ce aka yi addu’ar uku a gidansu da ke Ijagbo na Jihar Kwara.
Tuni jama’a suke ta tururuwar zuwa gidan marigayin don yi musu ta’aziyyar wannan rashi.
Idan za a tuna, kimanin shekaru 3 ke nan da Aminiya ta kawo hirar da wata kafar yada labarai ta yi da marigayi Akeem inda ya bayyana irin halin kuncin rayuwar da ya tsinci kansa a ciki tun bayan mutuwar dan uwansa Rashidi Yekini da hakan ta sa sai da ya rika aikin kwadago yana tura baro don samun na abinci. Bayan hirar ce Shugaban Majalisar Dattijai Bukola Saraki ya kai wa iyalan Akeem dauki, inda ya gyara gidansu da ya lalace da kuma bai wa mahaifiyarsu jari da kuma daukar nauyin kai ta asibiti a duk lokacin da ba ta da lafiya.